text: Politikere på dybt vand: Kan du dabbe og danse floss?
  03 oktober 2018 kl. 15.51
  Til Folketingets åbning blev flere lokale politikere testet i forskellige ungdomsfænomener.
  Politikerne er tilbage på Christiansborg efter ferien og har netop skudt et nyt folketingsår i gang.
  Første tirsdag i oktober er der traditionen tro åbning af Folketinget, men denne gang havde TV SYD’s ungdomsredaktion Schwung sat sig for at gå utraditionelt til værks, da nogle af de folkevalgte fra vores område blev interviewet.
  Peter Kofod Poulsen (DF), Hans Kristian Skibby (DF), Karen Klint (S), Eva Kjer Hansen (V), Lotte Rod (R) og Henrik Dahl (LA) blev således testet i ungdomsfænomener som dabbing og floss, og det gav både sved på panden og smil på læben. Se det i videoen øverst i artiklen.
  Er du ligesom politikerne lidt på udebane her, kan du få hjælp herunder.
  
  Dab
  Dab – også kendt som dabbing – er et tegn, eller rettere en bevægelse, hvor man trykker hovedet ned i armkrogen og strækker den anden arm op i luften.
  Floss (dance)
  Vil du danse floss, skal du skyde hofterne kraftigt fra side til side, mens du strækker dine arme og svinger dem mekanisk nede ved hofterne. Det er også Floss, som figurerne i det succesfulde spil ’Fortnite’ er inspireret af i en af deres danse.
  Duck face
  Når du laver duck face, poserer du med trutmund – ofte på de sociale medier.
  
  